
SHANNON MCKENNA

MIDNATTSBRYLLUP

Oversatt av Mona Berge

Teknologidynastiet


Fra liksomekteskap til gnistrende lidenskap. Møt smarte kvinner og lure menn i den nye miniserien Teknologidynastiet. Dette er del fire.

Shannon McKenna er New York Timesʼ og USA TODAYs bestselgende forfatter av mer enn tretti romaner i sjangere fra romantisk thriller, via samtidsromantikk, til det overnaturlige. Hun elsker å leve seg inn i en magisk historie. Å skrive selv er en drøm som er blitt virkelighet.


1

Der var han igjen. Den mystiske mannen sendte henne et sexy smil fra den andre siden av rommet.

Hvem var han? Mottakelsen etter foredraget hennes var forbeholdt inviterte gjester. Og det var bare store donatorer som var invitert. Ronnie kunne ha sverget på at hun kjente alle disse menneskene – av utseende i hvert fall. Hun ville ha husket den mannen.

Se en annen vei. Pust rolig. Veronica Moss smilte til mannen som sto foran henne, og prøvde å huske hva de snakket om. Franklin Dodd var en vennlig, eldre mann med pjuskete, hvitt bukkeskjegg. Han var styreleder i Kitsup Foundation, organisasjonen som støttet vitenskapelig og kritisk kunnskap hos barn.

Vær oppmerksom. Se intelligent ut. Det var vanskelig, siden det eneste hun hadde lyst til å gjøre, var å snu seg og stirre. Hun hadde først sett ham fra scenen da hun holdt foredraget på Future Science-konferansen i Las Vegas. Hun måtte konsentrere seg voldsomt for å ikke å komme ut av det. Og så, under den stående applausen, hadde han møtt blikket hennes og gitt henne et slengkyss.

For en flørt, hadde hun tenkt, men hun var blitt veldig påvirket av det kysset.

Hun fikk frem et svar til doktor Dodd og snudde seg for å vinke til en bekjent som gikk forbi. Han smilte fremdeles og ventet på at hun skulle glo på ham igjen.

Herregud, hun var en voksen kvinne. Hun hadde tatt sine livsvalg. Hun og Jareth hadde hentet ekteskapslisensen dagen før på tinghuset. I morgen fylte hun tretti, og for å holde løftet hun hadde gitt til tanten og familien, måtte hun være gift innen den datoen for å sikre at MossTech, det store selskapet onkel Bertram og tante Elaine hadde grunnlagt, ikke havnet i hendene på Jerome.

Hun hadde seg selv å takke for at hun befant seg i denne knipen. Hun angret bittert på den barnslige impulsen hun hadde fått i bryllupet til kusinen Maddie. Hun hadde vært så sint etter at Jerome, faren hennes, prøvde å ødelegge bryllupet. Han hadde vært rasende helt siden Elaine bestemte, med juridisk bindende kontrakt, at de tre barnebarna hennes måtte gifte seg – Caleb og Marcus innen fylte trettifem og Maddie innen fylte tretti – ellers overtok Jerome kontrollen over MossTech. En uholdbar tanke.

Men i bryllupet til Maddie hadde Jerome gjemt dokumentene som måtte signeres etter seremonien. Hvis klokken tikket over til midnatt på Maddies bursdag, ville det være for sent. Men Maddie og Jack hadde giftet seg i all hemmelighet på forhånd for sikkerhets skyld.

Og så var det det faren hennes hadde gjort mot Marcus og Eve. Han hadde fått det til å se ut som om Marcus hadde bedratt Eve. Det var bare ren og skjær flaks at de fikk ordnet opp i det og at tilliten ble gjenopprettet. Ronnie hadde vært så lei av alt sammen. Faren hennes hadde vært streng og kritisk så lenge hun kunne huske, og den kvelden hadde hun eksplodert.

Ronnie hadde ikke vært en del av Elaines plan til å begynne med, siden hun bare var niesen hennes. Tanten hadde hatt dårlig samvittighet for at hun hadde oppdratt dem til å bli arbeidsnarkomane, og løsningen hennes hadde vært å manipulere dem inn i ekteskapet. Men etter at faren hadde oppført seg så idiotisk i bryllupet til Maddie, hadde Ronnie tryglet Elaine om å la klausulen gjelde for henne også.

Der og da føltes det som en perfekt måte å såre faren på. Nekte ham noe han faktisk brydde seg om. Hun kunne ikke straffe ham ved å snu ryggen til ham. Det kom han ikke til å bry seg om. Men dette? Dette kom han til å legge merke til.

Nå var ikke denne ekteskapsklausulen like vanskelig som den hadde vært for slektningene hennes. Hun var forlovet med en av produsentene av tv-programmet sitt. Jareth var kjekk og smart, utrolig kompetent, interessert i karrieren hennes og rik. Hun var blitt smigret da han fridde, men hun hadde likevel utsatt å fastsette en dato for bryllupet. Det var liksom alltid noe som kom i veien.

Ikke nå lenger. Hun fylte tretti når klokken slo tolv, og før det skjedde, måtte hun være gift.

Hun skulle filme vielsen, som skulle skje i et typisk Las Vegas-kapell med en Elvis-imitator som vigsler. Så skulle hun sende filmen til faren. Det kom til å bli et slag i trynet på ham. Det hadde han godt av.

Etter det skulle hun kutte all kontakt med ham.

Hun hadde aldri opplevd annet enn kjefting og forakt. Ingen ømhet i det hele tatt. Men det var greit. Hun hadde lært seg å leve uten. Jareth var ikke særlig demonstrativ når det gjaldt følelser. Han hadde vært oppmerksom og gitt henne masse komplimenter i starten, men det var ikke så mye av det nå lenger. Jareth var saklig og realistisk og pragmatisk og jobbet hele tiden.

Hun hadde stor respekt for hardt arbeid. Det var barnslig å forvente at han skulle overøse henne med komplimenter hele tiden. Han hadde tross alt gjort programmet hennes til en stor suksess. Det som var bra for Jareth, var bra for henne.

Problemet var at hun etter hvert begynte å føle at det hun gjorde mot faren, var smålig og trassig. Hun kunne bare ha latt alt være som det var. Faren ville uansett ha mistet muligheten til å få kontroll over MossTech.

Vel, det var for sent å angre nå. Hun måtte gjennomføre dette. Det hadde vært et mirakel for Caleb, Maddie og Marcus at de ble gift i grevens tid. Og ikke bare gift. De var vilt forelsket og lykkelige alle tre.

Det gjorde henne nesten litt misunnelig.

Men det var tåpelig. Jareth Fadden var en flott forlovede og han kom til å bli en flott ektemann. Han var kreativ, suksessfull, ambisiøs og energisk. Kvaliteter hun beundret. Hun hadde ingen grunn til å være misunnelig på noen.

Over skulderen til doktor Dodd så hun at Jareth holdt øye med henne. Han var opptatt av at hun snakket med de rette personene. Hvis hun kastet bort tiden på folk som etter hans mening ikke var verdt tiden hennes, kjeftet han på henne.

Hun sendte Jareth et beroligende smil som tegn på at hun hadde full kontroll.

Kona til doktoren kom bort til dem. «Kan du bli med bort til buffeen, Franklin», sa hun til mannen sin. «Jeg er ør etter champagnen og trenger noe å spise.»

«Selvfølgelig.» Doktor Dodd bukket galant til Ronnie. «Kan jeg ta med en tallerken til deg også?» spurte han høflig.

«Nei takk», sa hun med et smil. «Gå i forveien, så ses vi snart.»

Paret gikk mot buffeen. Over hodene deres så hun at den mystiske mannen tok et champagneglass fra et brett. Så skålte han med henne. Herregud, det smilet. Nå som han var nærmere, så hun hvor høy han var. Han raget over de fleste rundt ham. Han hadde brede skuldre, en firskåren hake og intense mørke øyne under mørke, tykke bryn. Og det smilet var farlig sexy.

Hun smilte tilbake og løftet hånden med forlovelsesringen. Hun viftet med fingrene så diamanten fanget lyset og sendte ut sitt glitrende budskap. Opptatt. Sorry.

Mannen vred på munnen i en nedslått grimase og slo hånden mot hjertet som om han hadde fått et dødelig knivstikk. For en klovn. Hun snudde seg mot en servitør som gikk forbi og tok et nytt glass. Hun trengte noe å styrke seg på.

Bryllupsnerver. Men hun lot seg ikke merke med det. Hun hadde ekteskapslisensen i vesken sammen med to gifteringer i hvitt gull. Hun hadde gått med forlovelsesringen i flere måneder, og den hadde vært fryktelig irriterende. Gensere og skjerf hektet seg fast i den stadig vekk.

«Litt av en stein du har der», sa en dyp stemme bak henne.

Ronnie virvlet rundt. Den mystiske mannen sto farlig nær. Aftershaven hans duftet av krydder og sitrus. «Unnskyld?»

«Var det en for personlig kommentar?» spurte han.

«Jeg vet ikke. Du ordla deg på en tvetydig måte.»

Han rakte frem hånden, og hun trykket den før hun fikk tenkt seg om. Hånden hans var varm. Den trælete håndflaten fikk henne til å tenke på eksklusivt lær og glattpolert tre.

«Jeg snakket om steinen du har på ringfingeren. Jeg har blandede følelser om den.»

Jeg er ikke interessert i følelsene dine. Det var det hun skulle ha sagt, men det kom bare ut et lite: «Å.»

«Jeg likte ikke å se den ringen, men jeg ser ikke en giftering.»

Hvor frekk gikk det an å bli? Ronnie så rolig på ham. «Har vi hilst på hverandre før?»

«Nei. Det ville jeg ha husket. Mitt navn er Wes Brody. Jeg vet selvfølgelig hvem du er. Bildene i brosjyren yter deg ikke rettferdighet. Jeg er en stor fan, forresten. Jeg har sett alle episodene av Cellenes hemmelige liv mange ganger. Det er briljant. Og det er du også.»

«Takk.» Hun prøvde å bevare en kjølig fasade, men det endte med at hun hørtes sur ut.

«Foredraget ditt var interessant. Jeg kunne ha hørt på deg i timevis», fortsatte han.

«Hyggelig å høre» sa hun. «Jeg så deg i salen.»

«Ja. Jeg hadde plass på første rad.» Smilet hans ble bredere. «Du vil ikke engang vite hva jeg måtte gjøre for å få den plassen.»

«Nei, det vil jeg ikke», sa hun.

«Kan jeg få spandere en drink på deg etterpå?» spurte han.

Ronnie ristet på hodet. «Nei. Jeg skal gifte meg i kveld.»

Wes Brody sperret opp øynene. «I kveld?»

«Ja. I et Elvis-kapell. Og jeg har en giftering i vesken.»

«Ronnie!» Jareth ropte på henne i en tone som fikk håret til å reise seg.

Brodys øyne smalnet da han så over hodet hennes. «Er det forloveden din?» spurte han.

«Ja. Vel, det er en viktig kveld for oss, så takk for  …»

En ilter plystrelyd skar gjennom lokalet. Ronnie krympet seg. Faen heller, Jareth. Her? Hun hatet den uvanen hans intenst.

«Plystrer han på deg?» utbrøt Wes Brody forbløffet. «I en mottakelse til din ære?»

«Det har ikke du noe med.» Hun var varm i kinnene.

«Moren min ville ha hatt en del å si om det», sa Brody. «Hun lærte meg hvordan en mann bør oppføre seg sammen med en dame. Jeg levde ikke alltid opp til standarden hennes, men jeg prøvde.»

«Fint for deg», sa hun dumt.

«Ronnie!» Stemmen hans ble høyere da han nærmet seg. «Hva går det av deg? Er du døv?»

Wes Brody lente seg mot henne. «Vil du ha et godt råd? Ikke gift deg med den mannen.»

Ronnie så seg over skulderen på Jareth. Da hun snudde seg igjen, var Wes Brody forsvunnet i mengden. Det var godt gjort med tanke på høyden hans.

«Ronnie?» kjeftet Jareth. «Overhører du meg med vilje?»

«Du plystrer aldri på meg igjen, Jareth», sa hun. «Jeg er ikke hunden din.»

Jareth så paff ut. «Jøss! Når ble du så fordømt følsom?»

Hun satte fra seg det tomme glasset på et brett. «Jeg har aldri likt det. Jeg burde ha sagt fra om det før. Men jeg sier det nå.»

Jareth løftet hendene i en avvergende gest. «Ok, ok! Ro deg ned. Jeg prøvde bare å få oppmerksomheten din. Samuel Whitehall inviterte oss til Observatoriet i kveld, luksushuset hans i fjellet, og han har tilbudt oss skyss med helikoptret sitt. Det er bare tjue personer som er invitert, alle som betyr noe i bransjen vår, og takket være meg er han interessert i programmet vårt. Han kan føre oss til nye høyder.»

Ronnie strakte hals og så seg rundt i rommet etter Wes Brody. Hun hadde møtt Samuel Whitehall noen få ganger, og hun likte ham ikke. Han så på henne med lystent blikk og kom med seksuelle kommentarer, kom «tilfeldigvis» borti henne både her og der og tilbød ivrige skuldermassasjer. Han var også en mektig skikkelse i tv-bransjen.

Men man måtte alltid inngå kompromisser. Det var i hvert fall det Jareth stadig minnet henne på.

«Hvem ser du etter?» spurte Jareth irritert. «Hørte du hva jeg sa? Det er Samuel Whitehall vi snakker om her!»

«Fint, men vi har andre planer i kveld. Eller har du glemt det?»

Jareth himlet med øynene. «Whitehall inviterer oss inn i den innerste sirkelen! Vi kan ikke gå glipp av denne sjansen. Det er viktig for oss begge.»

«Vi skal gifte oss i kveld!» glefset hun. «Det må skje før jeg fyller tretti. Det vet du!»

Jareth sukker. «Seriøst? Denne symbolske greia for å irritere faren din er viktigere enn den største nettverkingsmuligheten vi noensinne har fått?»

«Det er ekstremt viktig! Jeg har forklart det flere ganger.»

«Greit», sa Jareth. «Kvelden er ung. Vi drar til Observatoriet og spiser middag og så drar vi tilbake hit og gifter oss. Problemet er løst. Kom, så går vi. Samuel venter med limousinen sin for å kjøre til helikoptret.»

«Helikoptret? Vi kommer ikke til å ha noen kontroll over tiden hvis vi er avhengig av en annen manns helikopter! Vi kan gifte oss først, og så kjøre til Observatoriet. De kan skåle for bryllupet vårt etter middagen.»

«Nei», bjeffet Jareth. «Helikopterturen er en del av greia, Ron. Det må være spontant. Festene der oppe kan gå vilt for seg.» Han så kritisk på den elegante, hvite drakten hennes. «Jeg skulle ønske du hadde på deg noe mer uformelt.»

Festene til Whitehall var temmelig dekadente, og det var ikke hennes stil. Kanskje hun var prippen, men egentlig var hun bare en vitenskapsnerd.

«Du har aldri vært spontan», sa hun og la armene i kors. «Jeg vet at du jobber hardt for å fremme karrieren min, men når det gjelder planene for i kveld, er det et enkelt regnestykke. Hvis vi blir med det helikoptret, rekker vi ikke å gifte oss i tide.»

«Selvfølgelig gjør vi det», snøftet Jareth. «Ikke vær dum.»

«Jeg kan bli med på festen, men bare hvis vi gifter oss først.»

«Nå er du irrasjonell, Ronnie.»

Øynene hans var harde, og det begynte å gå opp for Ronnie at han aldri hadde tenkt å gjennomføre planen. «Du ordnet med dette for å få en unnskyldning for å komme for sent tilbake.»

«Ikke vær så dramatisk. Alt dreier seg ikke om deg.»

«Det var ikke en benektelse. Så det er sant?»

«Men for svarte, Ronnie, det er ikke det rette spørsmålet!»

«Å, hva er det da?» sa hun trassig.

«Ålreit, hvis du insisterer.» Jareth bøyde seg frem. «Du er så blendet av sinne mot faren din at du ikke ser hva som er best for deg.»

«Hva?»

«Det er jobben min å stoppe dette tullet. Jeg håpet at jeg kunne få gjort det på en måte som fikk det til å virke tilfeldig og at ingen kunne klandres, men det var for mye å håpe på. Ingenting er enkelt med deg. Alt må være så inn i granskauen komplisert.»

«Det kan du ikke mene», sa hun paff. «Du kan ikke gjøre dette mot meg.»

«Se på det store bildet», sa Jareth. «Bli med meg på festen. Vi er et uslåelig team. I morgen våkner vi opp og tar et overblikk over de nye mulighetene vi har skaffet oss.»

«De nye mulighetene?» gjentok hun uforstående.

Jareth sukket. «Nå spiller du dum. Hvis Jerome får majoriteten av aksjene, overtar han MossTech. Det vil gi deg enorme inntekter.»

«Nei! Jeg lovte tante Elaine at jeg skulle gjøre det. Hun gikk bare med på det fordi jeg ba henne om det. Og det gjorde jeg fordi du allerede hadde foreslått at vi skulle stikke til Las Vegas og gifte oss. Jeg trodde du var med på dette. Du har prøvd å få meg til å dra til Las Vegas flere ganger!»

«Det var før. Du hadde ikke lagt denne planen da. Tanten din kan ta ansvar for sine egne handlinger.»

«Men jeg har avgitt et løfte! Til henne og Caleb og Marcus og Maddie!»

Jareth smilte stivt. «Du har kanskje gjort det, men jeg har ikke avlagt noe løfte. Ja, jeg vil gifte meg med deg, men ikke på de betingelsene. Så la oss forandre betingelsene.»

Ronnie tok et skritt tilbake. Bena dirret under henne. Hun fikk plutselig følelsen av å befinne seg utenfor sin egen kropp, og hun så den virkelige Jareth for første gang.

«Du har sett hva jeg kommer til å arve. Vi har skrevet en ektepakt. Det er jævlig mye penger. Du har mer enn nok penger selv. Så hvorfor?»

Han trakk på skuldrene. «Hvorfor ikke føye til noen flere nuller til det beløpet?»

«Fordi det er et svik mot familien, og jeg er glad i dem!»

«Beklager at jeg setter våre interesser og våre fremtidige barns interesser først», sa han surt. «Jeg vil gifte meg med deg – bare ikke før midnatt i kveld.»

«Det er i kveld eller aldri», sa hun bestemt.

Jareth ristet på hodet. «Ikke prøv deg med et sånt maktspill mot meg. Du kommer ikke til å vinne.»

«Det har ikke noe med makt å gjøre. Det dreier seg om integritet!»

«Da kan du forbli singel og kose deg med prinsippene dine. Det er jeg som bestemmer om programmet skal få flere sesonger. Har du glemt det?»

Hun gispet. «Bruker du virkelig det kortet?»

«Å, ja da. Jeg vet hvordan jeg skal håndtere deg nå.»

«Håndtere meg? Seriøst?» Kinnene hennes brant. «Dra til helvete!» snerret hun.

Jareth himlet med øynene. «Gi deg nå. Vi kan snakke mer sammen i morgen når du har roet deg ned. Du kommer til å takke meg senere for at jeg tenkte fremover på dine vegne.»

«Kom deg vekk», sa hun innbitt.

Jareth tok opp telefonen og ringte. «Walt?» sa han. «Ja, det er meg. Jeg vil varsle deg om at Cellenes hemmelige liv ikke får en ny sesong  … Jeg også  … Fryktelig skuffet  … Det er en lang historie. Vi snakkes når jeg kommer tilbake. Jeg prøver å redde serien, men det ser ikke bra ut. Kvinnfolk, hva? Kan ikke leve med dem, kan ikke leve uten  … Ja. Vi snakkes.»

Han brøt forbindelsen og så triumferende på henne. Så lagde han en saks med fingrene og klippet i luften. «Sånn, nå er du fri til å gjøre som du vil. Broene er brent. Karrieren din går ingen steder uten meg og Fadden Boyle Productions.»

«Si meg en ting.» Stemmen skalv av forferdelse. «Dreide alt seg kun om penger for deg?»

Jareth så irritert ut. «Selvfølgelig ikke. Jeg beundrer deg. Du er smart, vakker, begavet og dyktig. Du er for ustabil og følsom, men jeg håpet at du kom til å vokse fra det  …»

«Ser du på meg som et barn?»

«Du oppfører deg som et», glefset han. «Voksne ser ting fra flere sider. Hvis du ombestemmer deg og vil ha en ektemann eller en karriere, kan du ringe meg etter at du har fylt tretti.»

Han marsjerte av gårde uten å se seg tilbake.

Ronnie sto der himmelfallen, klarte ikke å røre seg. Hun ville gå til hotellrommet, men det delte hun med Jareth, så det var ikke et alternativ.

Få deg et nytt rom. Gå til resepsjonen og snakk med dem. Sett det ene benet foran det andre. Venstre, høyre.

Hun vaklet ut gjennom lobbyen og ut på gaten. Vandret bortover The Strip og myste i den sterke solen. Hun hadde aldri trodd at Jareth hadde MossTech på radaren. Hun visste at han var glad i penger og ikke hadde noe imot at familien hennes var rik. Men å tvinge henne til å svikte familien?

Hun hadde likt at Jareth var rik. Det var betryggende. Det betydde at det ikke var penger han var ute etter. Han hadde vært mye mer interessert i hvordan de kunne tjene penger på hennes talent. Men det hadde bare vært skuespill.

I morgen fylte hun tretti. Det kunne hun ikke gjøre noe med. Hun hadde gjort en fryktelig feil og slått rundt seg i sinne og trass. Ikke ulikt en annen hun kjente. Eplet falt ikke langt fra stammen. Kanskje det var det hun hadde å se frem til. Et liv slik faren hennes levde. Forgiftet av bitterhet og sinne. Avvist av alle, til og med sin egen datter. Verden foraktet ham. For en forferdelig fremtidsutsikt.

Men hun slapp i det minste å gifte seg med den løgnaktige drittsekken.

Tårene presset på. Jareth hadde ikke vært perfekt. Hun hadde vært fullstendig klar over at han var for dominerende, men hun hadde trodd at hun kunne håndtere det. Ha.

Hun gikk inn i nærmeste hotellobby for å komme vekk fra den stekende solen. Der satte hun seg i baren og bestilte en drink.

«Kan jeg sette meg her?» sa en dyp stemme.

Ronnie stivnet til og fikk hjertet i halsen. Wes Brody. «Det er deg», glapp det ut av henne.

Dype smilehull kom til syne da han smilte bredt.

«Følger du etter meg?» spurte hun.

«Jeg så at du gikk inn hit, så jeg fulgte etter. Men jeg mente ikke å være påtrengende.»

«Det er greit», sa hun tonløst.

Brody rynket pannen. «Er det noe i veien?» spurte han.

«Nei. Jeg er bare sliten.»

«Har dette noe å gjøre med den fyren jeg så? Han som plystret på deg? Har dere kranglet?»

«Ja, det kan du si.»

«Jaha. Jeg vet at det ikke er min sak, men hvis du vil snakke, er jeg lutter øre.»

«Jeg tviler på at du vil høre om det.»

«Ikke vær så sikker på det. Hva gjorde den drittsekken mot deg? Skal jeg banke ham opp? Det gjør jeg gjerne.»

«Ikke bry deg om ham», sa hun. «Det er en lang, merkelig historie.»

«Hvis du forteller meg den, kommer du for sent til bryllupet ditt?»

«Nei», sa hun. «Bryllupet er avlyst. For godt.»

Han lyste opp. «Det er den beste nyheten jeg har hørt på lenge, miss Moss.»

Hun klarte ikke å holde tilbake latteren. «Kall meg Ronnie. Det er forferdelige nyheter. I hvert fall for meg.»

«Da kan du kalle meg Wes. Hvorfor er det så forferdelig? Fyren er en idiot og en drittsekk. Det er vel godt å bli kvitt ham?»

«Kanskje det, men jeg måtte gifte meg i dag», vedgikk hun. «Ellers ødelegger jeg livet til familien. Og nå er det for sent å fikse det.» Hun snufset. «Og jeg gjorde det på trass. Det er helt utrolig.»

Wes tok ut en pakke med papirlommetørklær fra lommen. Han ga henne et og la pakken på disken. «Det høres ut som litt av en historie. Jeg vil gjerne høre den.»

Ronnie pusset nesen. Han så snill og sympatisk ut. «Vil du virkelig det? Den stiller ikke meg i et godt lys i det hele tatt.»

«Nå blir jeg enda mer nysgjerrig. Kan jeg sette meg?»

Hun nikket. Wes satte seg ned ved siden av henne og gjorde tegn til bartenderen og pekte på drinken hennes. «To til», sa han og snudde seg mot henne. «Nå må du fortelle meg alt.»

Ordene strømmet ut av henne, og Wes lyttet oppmerksomt og stilte et og annet spørsmål. To drinker til løsnet enda mer på tungebåndet hennes.

«Vel, sånn er situasjonen nå. Jeg er veldig glad i familien min, men nå har jeg ødelagt alt og latt faren min vinne.»

«Huff da», sa Wes. «Jeg skjønner ikke hvorfor du ba tanten din om å inkludere deg i denne kontrakten i utgangspunktet. Hva hadde du å vinne på det?»

«Ingenting», sa Ronnie dystert. «Ikke en dritt. Jeg gjorde det på trass. Jeg ville at han skulle vite at når han ble snytt for prisen, så var det jeg som var årsaken.» Hun krympet seg. «Det er flaut å innrømme det.»

«Men bortsett fra det, så virker det som en enorm risiko å ta bare for å irritere ham», sa Wes tankefullt.

«Ja, det er nettopp det. Jeg trodde ikke at det var noen risiko. Jeg trodde jeg og Jareth hadde et solid forhold. Han hadde prøvd å overtale meg til å dra til Las Vegas og gifte oss, så jeg visste at han syntes det var greit med et Las Vegas-bryllup. Men det falt meg aldri inn at han hadde bestemt seg for å lure meg.» Hun gjorde en pause. «Så jeg er ikke bare ondskapsfull, men godtroende også.»

«Vi har vel alle gjort noen feilvurderinger når det gjelder romantikk», sa Wes.

«Ja, jeg vet det, men nå er det andre som må betale prisen for feilvurderingen min», sa Ronnie. «Det er forferdelig, men det er ingenting jeg kan gjøre med det nå.»

«Så du fyller tretti når klokken slår tolv», sa Wes tankefullt. «Står det skrevet noen steder at du må gifte deg med drittsekken? Eller oppfyller du vilkårene hvis du gifter det med en annen?»

Hun så forbløffet på ham. «Eh  … ja, det spiller ingen rolle hvem det er. Men jeg har bare noen timer på meg til å gå på jakt etter en ektemann.»

Wes la hånden sin over hennes. «Jeg kan gifte meg med deg», sa han. «Hvor er kapellet?»

